REGULAMENTUL (CE) NR. 1201/2009. AL COMISIEI
din 30 noiembrie 2009
de punere în aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor în ceea ce privește specificațiile tehnice pentru tematici și pentru defalcarea lor
(Text cu relevanță pentru SEE)
COMISIA COMUNITĂŢILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 763/2008 al Parlamentului European și al Consiliului din 9 iulie 2008 privind recensământul populației și al locuințelor (1), în special articolul 5 alineatul (4),
întrucât:
(1)
Pentru a asigura comparabilitatea datelor provenite din recensămintele populației și ale locuințelor efectuate în statele membre și pentru a permite elaborarea de sinteze fiabile la nivel comunitar, tematicile recensămintelor, astfel cum se solicită în Regulamentul (CE) nr. 763/2008, trebuie definite și defalcate în același mod în toate statele membre. Prin urmare, în Regulamentul (CE) nr. 763/2008 se solicită Comisiei Europene să adopte specificații tehnice pentru aceste tematici și pentru defalcarea lor.
(2)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Prezentul regulament stabilește specificațiile tehnice pentru tematicile de recensământ și pentru defalcarea lor, necesare pentru punerea în aplicare a Regulamentului (CE) nr. 763/2008. Specificațiile tehnice, care trebuie aplicate datelor care urmează a fi trimise Comisiei Europene pentru anul de referință 2011, sunt enumerate în anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2009.